題張石山出行吟卷
作者：衛宗武
朝代：宋

paragraphs: 峩峩章甫冠，飄飄凌雲氣。
安肯鬰鬰居，乃試遠遊履。
風雲負壯圖，川原窮雅志。
槐竹憩幽深，草木仝臭味。
滄溟浩八極，呼吸入胸次。
物怪千萬狀，參錯入吟思。
一篇復一篇，亹亹至百紙。
芳菲迷目睫，璀璨照窗几。
展玩三過讀，殆類噉蔗美。
漸可造沖澹，豈特衒巧麗。
章句亦何有，尚辭尤尚理。
風行自成文，止於所宜止。
熟之而精之，循能造極致。
老我力已衰，不復競吟事。
羨君年尚壯，進進殊未已。
駸駸班前修，挺挺俯時輩。
豈但薊北傳，可使雞林至。